DA Den Europæiske Unions Tidende L 162/1

Kun de originale FN/ECE-tekster har retlig virkning i henhold til folkeretten. Dette regulativs nuværende status og ikrafttrædelsesdato bør kontrolleres i den seneste version af FN/ECE's statusdokument TRANS/WP.29/343/, der findes på adressen:

http://www.unece.org/trans/main/wp29/wp29wgs/wp29gen/wp29fdocstts.html

Regulativ nr. 5 fra De Forenede Nationers Økonomiske Kommission for Europa (FN/ECE) — Ensartede forskrifter for godkendelse af sealed beam-forlygter (SB) til motordrevne køretøjer, som afgiver europæisk asymmetrisk nærlys og/eller fjernlys

Omfattende al gældende tekst frem til:

Ændringsserie 03 — Ikrafttrædelsesdato: 10. juni 2014

INDHOLD

REGULATIV

1. Anvendelsesområde

2. Definitioner

3. Ansøgning om godkendelse

4. Mærkning

5. Godkendelse

6. Almindelige forskrifter

7. Nominelle værdier

8. Lysafgivelse

9. Farve

10. Måling af gener

11. Produktionens overensstemmelse

12. Sanktioner i tilfælde af produktionens manglende overensstemmelse

13. Ændringer af en type sealed beam-forlygteenhed (SB-enhed) og udvidelse af godkendelsen

14. Endeligt ophør af produktionen

15. Overgangsbestemmelser

16. Navne og adresser på de tekniske tjenester, som er ansvarlige for udførelse af godkendelsesprøvningerne, og på de administrative myndigheder

BILAG

Bilag 1: SB-enheder til landbrugs- og skovbrugstraktorer og andre langsomtkørende køretøjer

Bilag 2: Meddelelse om godkendelse, udvidelse, nægtelse eller inddragelse af godkendelse eller endeligt ophør af produktion af en type sealed beam-forlygte (SB-enhed) i henhold til regulativ nr. 5

Bilag 3: Mindstekrav for metoder til kontrol af produktionens overensstemmelse

Bilag 4: Eksempler på udformning af godkendelsesmærker

Bilag 5: Prøvninger af den fotometriske ydelses stabilitet på forlygter i brug

Bilag 6: Forskrifter for lygter med lygteglas af plast — prøvning af lygteglas eller materialeprøver samt af komplette lygter

Tillæg 1 - Kronologisk rækkefølge af godkendelsesprøvninger

Tillæg 2 - Metode til måling af lysspredning og -transmission

Tillæg 3 - Prøvning ved påsprøjtning

Tillæg 4 - Prøvning af klæbebånds vedhæftning

Bilag 7: Mindstekrav til prøveudtagning ved inspektør

1. ANVENDELSESOMRÅDE (1)

Dette regulativ finder anvendelse på sealed beam-forlygter (SB) til køretøjer i klasse T (2).

2. DEFINITIONER

I dette regulativ forstås ved:

2.1. »sealed beam«-forlygteenhed (herefter benævnt »SB-enhed«): en forlygteenhed, hvis komponenter, bestående af et reflektorsystem, et lygteglassystem og en eller flere elektriske lyskilder, udgør en samlet enhed, som er tætnet under fabrikationen og ikke kan adskilles, uden at enheden bliver fuldstændigt ubrugelig

2.2. »lygteglas«: forlygtens (enhedens) yderste del, som afgiver lys gennem den lysende overflade

2.3. »coating«: et eller flere vilkårlige produkter, som er påført i et eller flere lag på ydersiden af lygteglasset

2.4. SB-enheder anses for at være af forskellig type, hvis de afviger på et eller flere af følgende væsentlige punkter vedrørende form eller egenskaber: 2.4.1. firmanavn eller mærke 2.4.2. egenskaberne ved det optiske system 2.4.3. hvorvidt de indeholder ekstra komponenter, som under funktion er i stand til at ændre de optiske virkninger ved refleksion, brydning, absorption og/eller deformation 2.4.4. den nominelle spænding (er den nominelle spænding den eneste ændring, kan der tildeles samme godkendelsesnummer) 2.4.5. det nominelle wattforbrug 2.4.6. glødetrådens (-trådenes) form 2.4.7. den frembragte lysstråles art (nærlys eller fjernlys eller både nær- og fjernlys) 2.4.8. egnethed for højre- eller venstrekørsel eller for begge færdselsretninger 2.4.9. farven af det afgivne lys 2.4.10. de materialer, som lygteglas og eventuel coating består af.

2.5. »farven af det lys, som anordningen afgiver«: definitionerne på farven af det afgivne lys i regulativ nr. 48 og de ændringer dertil, som er i kraft på tidspunktet for ansøgning om typegodkendelse, finder anvendelse i dette regulativ.

3. ANSØGNING OM GODKENDELSE

3.1. Ansøgningen om godkendelse skal indgives af indehaveren af fabriks- eller firmamærket eller af dennes bemyndigede repræsentant. I ansøgningen skal følgende oplyses: 3.1.1. om SB-enheden er bestemt til at afgive både fjernlys og nærlys eller kun fjernlys eller nærlys 3.1.2. såfremt forlygten er bestemt til at afgive nærlys, om den er bestemt for både venstre- og højrekørsel eller kun venstre- eller højrekørsel 3.1.3. hvis det er relevant, om den er bestemt til landbrugs- eller skovbrugstraktorer og andre langsomme køretøjer (se bilag 1).

3.2. Hver ansøgning om godkendelse skal være ledsaget af: 3.2.1. tegninger i tre eksemplarer, som er tilstrækkeligt detaljerede til, at typen kan identificeres, og som viser enheden forfra (i givet fald med detaljer af lygteglassets støbning) samt tværsnit; også glødetråd(e) og skærm(e) skal være vist på tegningerne i målestoksforhold 2: 1 set både forfra og fra siden; tegningen skal vise den påtænkte placering af godkendelsesnummer og tillægssymboler i forhold til cirklen i godkendelsesmærket 3.2.2. en kortfattet teknisk beskrivelse 3.2.3. prøver som følger: 3.2.3.1. med henblik på godkendelse af en SB-enhed, som afgiver hvidt lys: fem prøveeksemplarer 3.2.3.2. med henblik på godkendelse af en enhed, som afgiver farvet lys: et prøveeksemplar, som afgiver farvet lys, og fem prøveeksemplarer, som kun adskiller sig fra den forelagte type ved, at lygteglas eller filter er ufarvet 3.2.3.3. for SB-enheder, som afgiver farvet lys og alene derved adskiller sig fra en type, som er bestemt til at afgive hvidt lys og tidligere har opfyldt prøverne i punkt 6, 7 og 8 nedenfor, behøver kun indsendes ét prøveeksemplar af typen med farvet lys, som alene underkastes de i punkt 9 angivne prøvninger. 3.2.4. Til prøvning af det plastmateriale, som lygteglasset er fremstillet af: 3.2.4.1. tretten lygteglas 3.2.4.1.1. seks af disse lygteglas kan erstattes af seks materialeprøver, som måler mindst 60 × 80 mm og har flad eller konveks ydre overflade og i midten et omtrent fladt areal (krumningsradius mindst 300 mm), som måler mindst 15 × 15 mm 3.2.4.1.2. hvert sådant lygteglas eller materialeprøve skal være fremstillet ved den metode, som vil blive anvendt til massefabrikation 3.2.4.2. en reflektor, hvorpå lygteglassene kan monteres i henhold til fabrikantens anvisninger.

3.3. De materialer, som er anvendt til lygteglas og eventuel coating, skal være ledsaget af prøvningsrapporten over egenskaberne for sådanne materialer og coating, såfremt de i forvejen er prøvet.

3.4. Før der meddeles typegodkendelse, skal den godkendende myndighed efterprøve, at der foreligger tilfredsstillende ordninger til sikring af effektiv kontrol af produktionens overensstemmelse.

4. MÆRKNING (3)

4.1. SB-enheder, som forelægges til godkendelse, skal være påført ansøgerens firmanavn eller mærke.

4.2. De skal på det fremadvendende lygteglas omfatte et areal af tilstrækkelig størrelse til godkendelsesmærket og de i punkt 5 nedenfor foreskrevne tillægssymboler; dette areal skal være angivet på de tegninger, der henvises til i punkt 3.2.1 ovenfor.

4.3. På det fremadvendende lygteglas eller på huset skal de være påført den nominelle spænding og det nominelle wattforbrug for fjernlysglødetråden efterfulgt af det nominelle wattforbrug for nærlysglødetråden, hvis relevant.

4.4. SB-enheder, som er konstrueret til at opfylde forskrifterne for både højre- og venstrekørsel, skal være påført mærker, som angiver de to indstillinger for enheden på køretøjet; disse mærker skal bestå af bogstaverne »R/D« for positionen svarende til højrekørsel og bogstaverne »L/G« for positionen svarende til venstrekørsel.

4.5. De i henhold til dette punkt 4 foreskrevne varemærker og mærkninger skal være let læselige og må ikke kunne slettes.

5. GODKENDELSE

5.1. Generelt

5.1.1. Såfremt alle prøveeksemplarer af en forlygtetype, som er forelagt til godkendelse i henhold til punkt 3 ovenfor, opfylder dette regulativs forskrifter, meddeles godkendelse.

5.1.2. Når sammenbyggede, kombinerede eller i hinanden indbyggede lygter opfylder forskrifterne i flere end ét regulativ, kan der påføres ét enkelt internationalt godkendelsesmærke, forudsat at hver enkel af de sammenbyggede, kombinerede eller i hinanden indbyggede lygter opfylder de forskrifter, som finder anvendelse på den.

5.1.3. Hver godkendt type tildeles et godkendelsesnummer. Samme kontraherende part må ikke tildele samme nummer til en anden forlygtetype, som er omfattet af dette regulativ, bortset fra udvidelse af godkendelsen af en enhed, som afviger alene hvad angår farven af det udsendte lys.

5.1.4. Meddelelse om godkendelse, udvidelse, nægtelse eller inddragelse af en godkendelse, eller endeligt ophør af produktionen af en type forlygter i henhold til dette regulativ, skal gives de kontraherende parter i 1958-overenskomsten, der anvender dette regulativ, ved brug af en meddelelsesformular svarende til modellen i bilag 2.

5.1.5. Ud over det i punkt 4.1. foreskrevne mærke skal der påføres et godkendelsesmærke som beskrevet i punkt 5.2 og 5.3 nedenfor på de i punkt 4.2 ovenfor omhandlede pladser på hver forlygte, som er i overensstemmelse med en type, som er godkendt i henhold til dette regulativ.

5.2. Godkendelsesmærkets opbygning

Godkendelsesmærket består af:

5.2.1. Et internationalt godkendelsesmærke bestående af:

5.2.1.1. en cirkel, som omslutter bogstavet »E« efterfulgt af kendingsnummeret på den stat, som har meddelt godkendelse (4)

5.2.1.2. det i punkt 5.1.3 ovenfor foreskrevne godkendelsesnummer.

5.2.2. Følgende tillægssymbol(er):

5.2.2.1. på SB-forlygter, som alene opfylder forskrifterne for venstrekørsel, en vandret pil, der for en iagttager vendt mod SB-forlygten peger mod højre, dvs. mod den side af vejen, hvor der køres

5.2.2.2. på SB-forlygter, der er konstrueret til at opfylde forskrifterne for begge færdselsretninger ved passende justering af forlygten, en vandret pil med hoved i begge ender, altså en pil som peger både mod venstre og højre

5.2.2.3. på forlygter, som opfylder dette regulativs forskrifter alene hvad angår nærlyset, bogstaverne »SC«

5.2.2.4. på forlygter, der opfylder dette regulativs forskrifter alene hvad angår fjernlyset, bogstaverne »SR«

5.2.2.5. på forlygter, der opfylder dette regulativs forskrifter hvad angår både nær- og fjernlyset, bogstaverne »SCR«

5.2.2.6. på forlygter med lygteglas af plast, bogstavgruppen »PL«, som påføres nær de symboler, som foreskrives i punkt 5.2.2.3. til 5.2.2.5. ovenfor

5.2.2.7. i hvert tilfælde skal den pågældende arbejdsfunktion i henhold til punkt 1.1.1.1 i bilag 5 og de(n) tilladte spænding(er) i henhold til punkt 1.1.1.2 i bilag 5 være specificeret på godkendelsesattesten og på den meddelelsesformular, som fremsendes til de stater, som er kontraherende parter i overenskomsten, der anvender dette regulativ. I de pågældende tilfælde skal anordningerne være mærket som følger: På enheder, som opfylder forskrifterne i dette regulativ og er konstrueret således, at nærlysets glødetråd ikke tænder samtidigt med nogen anden lygtefunktion, i hvilken den er gensidigt indbygget: anføres en skråstreg (/) bag nærlyslygtesymbolet i godkendelsesmærket.

5.2.2.8. De to cifre i godkendelsesnummeret (p.t. 02), som angiver den ændringsserie, som indeholder de seneste større tekniske ændringer af regulativet på tidspunktet for udstedelsen af godkendelsen og, om nødvendigt, den nødvendige pil, kan være angivet nær ovenstående tillægssymboler.

5.2.2.9. De i punkt 5.2.1 og 5.2.2 ovenfor omhandlede mærker og symboler skal være let læselige og ikke-sletbare, også når forlygten er monteret i køretøjet.

5.3. Godkendelsesmærkets opbygning

5.3.1. Uafhængige lygter

Eksempler på godkendelsesmærkets sammensætning med ovennævnte ekstra symboler findes i bilag 4, figur 1 til 9, til dette regulativ.

5.3.2. Sammenbyggede, kombinerede eller i hinanden indbyggede lygter

5.3.2.1. Når sammenbyggede, kombinerede eller i hinanden indbyggede lygter er fundet i overensstemmelse med forskrifterne i flere forskellige regulativer, kan der påføres ét enkelt internationalt godkendelsesmærke bestående af en cirkel, som omslutter bogstavet »E« efterfulgt af kendingsnummeret på den stat, som har meddelt godkendelsen, samt et godkendelsesnummer. Dette godkendelsesmærke kan være placeret et vilkårligt sted på de sammenbyggede, kombinerede eller i hinanden indbyggede lygter, forudsat at: 5.3.2.1.1. det er synligt, efter at lygterne er monteret 5.3.2.1.2. ingen lysoverførende del af de sammenbyggede, kombinerede eller i hinanden indbyggede lygter kan fjernes, uden at godkendelsesmærket samtidigt fjernes.

5.3.2.2. Identifikationssymbolet for hver lygte svarende til hvert regulativ, i henhold til hvilket der er meddelt godkendelse, skal, sammen med den tilsvarende ændringsserie, som indeholder de seneste større tekniske ændringer af regulativet på tidspunktet for udstedelsen af godkendelsen og, om nødvendigt, den foreskrevne pil, være påført: 5.3.2.2.1. enten på den pågældende lysemitterende flade 5.3.2.2.2. eller i en gruppe, på en sådan måde, at hver af de sammenbyggede, kombinerede eller i hinanden indbyggede lygter tydeligt kan identificeres (fire mulige eksempler herpå er givet i bilag 4).

5.3.2.3. Komponenterne i et enkelt godkendelsesmærke må ikke være mindre end den mindstestørrelse, som for det mindste af de enkelte mærker foreskrives i det regulativ, i henhold til hvilket godkendelsen er udstedt.

5.3.2.4. Hver godkendt type tildeles et godkendelsesnummer. Samme kontraherende part må ikke tildele samme nummer til en anden type sammenbyggede, kombinerede eller i hinanden indbyggede lygter, som omfattes af dette regulativ.

5.3.2.5. I figur 10 i bilag 4 til dette regulativ findes eksempler på sammensætning af godkendelsesmærker for sammenbyggede, kombinerede eller i hinanden indbyggede lygter med alle ovennævnte tillægssymboler.

5.3.3. Lygter, hvis lygteglas anvendes til forskellige forlygtetyper, som kan være indbygget i hinanden eller sammenbygget med andre lygter

Bestemmelserne i punkt 5.3.2 ovenfor finder anvendelse.

5.3.3.1. Når samme lygteglas anvendes, kan dette endvidere være påført forskellige godkendelsesmærker vedrørende de forskellige typer forlygter eller lygteenheder, forudsat at forlygtens hus, uanset at det ikke kan adskilles fra lygteglasset, desuden omfatter det i punkt 4.2 ovenfor beskrevne areal og er påført godkendelsesmærke for de faktiske funktioner. Anvendes samme lygtehus til forskellige forlygtetyper, kan de forskellige godkendelsesmærker være påført på dette.

5.3.3.2. I bilag 4, figur 11, til dette regulativ er der givet eksempler på godkendelsesmærkets sammensætning i forbindelse med ovennævnte tilfælde.

6. ALMINDELIGE FORSKRIFTER

6.1. Hvert prøveeksemplar skal være i overensstemmelse med forskrifterne i dette punkt 6 og i punkt 7og 8 nedenfor, samt, om nødvendigt, punkt 9.

6.2. SB-enheder skal være udført således, at de bevarer de foreskrevne fotometriske egenskaber og forbliver funktionsdygtige ved normal brug uanset de vibrationer, de kan blive udsat for.

6.2.1. Forlygter skal være udstyret med en anordning, som bevirker, at de kan justeres således på køretøjerne, at de opfylder de forskrifter, som finder anvendelse på dem. Dog behøver en sådan anordning ikke være monteret på SB-forlygteindsatser, såfremt brugen af sådanne indsatser begrænses til køretøjer, på hvilke justering af forlygterne kan finde sted på anden måde. Når en SB-forlygte til fjernlys og en SB-forlygte til nærlys som udskiftelige underenheder udgør en sammensat enhed, skal justeranordningen give mulighed for korrekt justering af hver SB-enhed for sig.

6.2.2. Dog finder denne bestemmelse ikke anvendelse på forlygteenheder med udelelig reflektor. For en sådan type enhed finder forskrifterne i punkt 8 i dette regulativ anvendelse. Anvendes flere end én lyskilde til frembringelse af fjernlyset, benyttes de kombinerede fjernlysfunktioner til bestemmelse af belysningsstyrkens maksimale værdi (Emax).

6.3. Klemmerne skal alene være i elektrisk forbindelse med de(n) pågældende glødetråd(e) og skal være solidt fastgjort på enheden.

6.4. Hvis enhederne er cirkulære, skal de have alle de fysiske egenskaber og elektriske tilslutninger, som fremgår af en af plancherne SB2 — SB7 i bilag 4 og skal være udført efter målene i den pågældende planche.

6.5. SB-enheder, som er konstrueret, så de opfylder forskrifterne for både højre- og venstrekørsel, kan tilpasses en given færdselsretning enten ved passende grundindstilling i forbindelse med montering på køretøjet eller ved valgfri indstilling foretaget af føreren. En sådan grundindstilling eller valgfri indstilling kan f.eks. bestå i fastsættelse af enhedens vinkelstilling på køretøjet. I alle tilfælde må der kun være mulighed for to nøje afgrænsede indstillinger, en for højre- og en for venstrekørsel, og konstruktionen skal forhindre utilsigtet flytning af enheden fra den ene færdselsretning til den anden eller indstilling i en mellemposition. Overensstemmelsen med forskrifterne i dette punkt efterprøves ved visuel inspektion og, om nødvendigt, ved en prøvemontering.

6.6. Der skal udføres supplerende prøvning efter forskrifterne i bilag 5, således at det sikres, at de fotometriske præstationer ikke ændres for meget under brug.

6.7. Er forlygtens lygteglas af plast, sker prøvning efter forskrifterne i bilag 6.

7. NOMINELLE VÆRDIER

7.1. De nominelle spændingsværdier er: 6, 12 og 24 volt (5).

7.2. Intet indleveret prøveeksemplar af en SB-enhed må overskride det nominelle wattforbrug, som er angivet på enheden, med mere end den i tabel 1 angivne procentdel. Der er ingen undergrænse for tolerancen på wattforbrug, men minimumlysstyrkerne i tabel 2 i punkt 8.8 skal være overholdt. Tabel 1 Cirkulære enheder Ø 180 mm Cirkulære enheder Ø 145 mm Nominel spænding 6 12 6 12 Prøvningsspænding 6 12 6 12 Nominelt wattforbrug og tilladt tolerance Dobbelt glødetråd (6) Fjernlys 60 + 0 % 37,5 + 0 % Nærlys 50 + 0 % 50 + 0 % Kun fjernlysglødetråd 75 + 0 % 50 + 0 % Kun fjernlysglødetråd 50 + 0 % 50 + 0 %

8. BELYSNINGSSTYRKE (7)

8.1. SB-enheder skal være udført således, at de giver tilstrækkelig belysning uden at blænde, når de afgiver nærlys, og god belysningsstyrke, når de afgiver fjernlys.

8.2. Den af enheden frembragte belysningsstyrke kontrolleres på en lodret skærm, som opstilles 25 m foran enheden og vinkelret på dennes akse (se bilag 4, planche SB8a og SB8b).

8.3. Nærlysets lysbundt skal være tilstrækkeligt skarpt afskåret til, at det kan benyttes til at udføre en tilfredsstillende justering. Afskæringen skal være en vandret, ret linje i siden modsat den færdselsretning, som enheden er bestemt til; i den anden side skal den være vandret eller inden for en vinkel af 15° over vandret.

8.4. SB-enheden skal være indstillet sådan, at der ved nærlys gælder følgende: 8.4.1. For enheder bestemt til at opfylde kravene ved højrekørsel er afskæringen på skærmens venstre halvdel (8) vandret, og for enheder bestemt til at opfylde kravene ved venstrekørsel er afskæringen på skærmens højre halvdel vandret. 8.4.2. Denne vandrette del af afskæringen på skærmen er 25 cm under et vandret plan gennem enhedens brændpunkt (se bilag 4, planche SB8a og SB8b). 8.4.3. Skærmen er i den position, der er angivet i bilag 4, planche SB8a og SB8b (9).

8.5. Når forlygten er således indstillet og kun søges godkendt til afgivelse af nærlys (10), behøver den kun opfylde forskrifterne i punkt 8.8 nedenfor; er den bestemt til at afgive både nærlys og fjernlys, skal den opfylde de forskrifter, som der henvises til i punkt 8.8 og 8.9.

8.6. Når en således indstillet SB-enhed ikke opfylder de i punkt 8.8 og 8.9 nedenfor omhandlede forskrifter, kan dens indstilling ændres, forudsat at lysbundtets akse ikke forskydes mere end 1° (= 44 cm) sideværts mod højre eller venstre (11). For at lette indstilling ved hjælp af afskæringen kan enheden delvis tildækkes for at gøre afskæringen skarpere.

8.7. Er SB-enheden bestemt til alene at afgive fjernlys, skal den være justeret således, at området med størst belysningsstyrke er centreret omkring skæringspunktet HV mellem linjerne hh og vv; en sådan enhed behøver alene opfylde de i punkt 8.9 omhandlede forskrifter.

8.8. Det lys, som nærlyset frembringer på skærmen, skal opfylde følgende forskrifter: Tabel 2 Punkt på måleskærm Foreskrevet belysningsstyrke i lux SB-enheder til højrekørsel SB-enheder til venstrekørsel Min. Maks. B 50 L B 50 R — 0,3 75 R 75 L 6 — 50 R 50 L 6 — 25 L 25 R 1,5 — 25 R 25 L 1,5 — Energipunkt i område III — 0,7 Energipunkt i område IV 2 — Energipunkt i område I — 20

8.8.1. I sideretningen må ikke være afvigelser, som forringer synligheden i noget af områderne I, II, III eller IV.

8.8.2. SB-enheder, som er konstrueret til at opfylde kravene for både højre- og venstrekørsel, skal ved hver af de to indstillinger opfylde ovenstående forskrifter for den pågældende færdselsretning.

8.9. For SB-enheder, som er bestemt til at afgive fjernlys og nærlys, skal måling af den belysningsstyrke, som frembringes på skærmen af fjernlyset, finde sted ved samme indstilling af enheden og samme spænding som ved målingerne i henhold til punkt 8.8 ovenfor.

8.10. Det lys, som fjernlyset frembringer på skærmen, skal opfylde følgende forskrifter: 8.10.1. Skæringspunktet HV for linjerne hh og vv skal ligge inden for isoluxkurven svarende til 90 % af den maksimale belysningsstyrke. Den maksimale værdi skal være mindst 32 lux. 8.10.2. Fra punktet HV vandret mod højre og venstre skal belysningsstyrken være mindst 16 lux indtil en afstand af 1,125 meter, og mindst 4 lux indtil en afstand af 2,25 meter.

8.11. De i punkt 8.8 og 8.9 ovenfor angivne skærmbelysningsstyrker måles ved hjælp af en fotocelle, hvis effektive arbejdsflade skal være indeholdt i et kvadrat med sidelængde 65 mm.

9. FARVE

Det afgivne lys skal være hvidt.

10. MÅLING AF GENER

De gener, som nærlyset fra en SB-enhed forvolder, skal måles (12).

11. PRODUKTIONENS OVERENSSTEMMELSE

11.1. Forlygter, som er godkendt efter dette regulativ, skal være produceret således, at de er i overensstemmelse med den godkendte type, idet de opfylder forskrifterne i punkt 8 og 9.

11.2. Til efterprøvning af, at forskrifterne i punkt 11.1 er opfyldt, skal foretages passende kontrol af produktionen.

11.3. Indehaveren af godkendelsen skal især: 11.3.1. sørge for, at der findes procedurer til effektiv kontrol af produkternes kvalitet 11.3.2. råde over det nødvendige udstyr til kontrol af overensstemmelsen af hver godkendt type 11.3.3. sørge for, at prøvningsdata registreres, og at de tilhørende dokumenter er til rådighed i et tidsrum, der fastsættes efter aftale med den administrative tjeneste 11.3.4. analysere resultaterne af hver type prøvning, så det kontrolleres og sikres, at produktets karakteristika er stabile inden for den normale variation i en industriproduktion 11.3.5. sikre, at der for hver produkttype mindst udføres de i dette regulativs bilag 3 foreskrevne prøvninger 11.3.6. sørge for, at enhver stikprøve, der udviser tegn på manglende overensstemmelse ved den pågældende type prøvning, foranlediger udtagelse af endnu en stikprøve og endnu en prøvning. Der skal tages alle nødvendige skridt til genopretning af produktionens overensstemmelse.

11.4. Den kompetente myndighed, som har meddelt typegodkendelse, kan til hver en tid efterprøve de metoder til overensstemmelsesprøvning, som anvendes på de enkelte produktionsanlæg.

11.4.1. Ved inspektion skal prøvningsoptegnelser og produktionsjournaler forelægges den besøgende inspektør.

11.4.2. Sidstnævnte kan udtage stikprøver til prøvning på fabrikantens laboratorium. Det mindste stikprøveantal kan fastsættes under hensyntagen til resultaterne af fabrikantens egen kontrol.

11.4.3. Hvis kvalitetsniveauet synes utilfredsstillende, eller det synes nødvendigt at kontrollere validiteten af de prøvninger, der er udført i henhold til punkt 11.4.2 ovenfor, udtager inspektøren stikprøver til kontrol hos den tekniske tjeneste, der har foretaget typegodkendelsesprøvningen, under anvendelse af kriterierne i bilag 7.

11.4.4. Den kompetente myndighed kan udføre enhver prøvning, som foreskrives i dette regulativ. Denne prøvning finder sted på stikprøver, som udtages på tilfældig måde, uden at det medfører forvridning af fabrikantens leveringsforpligtelser, og i overensstemmelse med kriterierne i bilag 7.

11.4.5. Den kompetente myndighed skal tilstræbe en inspektionshyppighed på én gang hvert andet år. Dette er imidlertid op til den kompetente myndigheds skøn og dens tillid til de arrangementer, der skal sikre effektiv kontrol med produktionens overensstemmelse. Opnås der negative resultater, sikrer den kompetente myndighed, at der tages alle nødvendige skridt til, at produktionens overensstemmelse snarest muligt genoprettes.

11.5. Der ses bort fra forlygter med åbenlyse fejl.

11.6. Der ses bort fra referencemærket.

12. SANKTIONER I TILFÆLDE AF PRODUKTIONENS MANGLENDE OVERENSSTEMMELSE

12.1. En godkendelse, som er meddelt for en SB-enhed i henhold til dette regulativ, kan inddrages, såfremt ovenstående krav ikke opfyldes, eller såfremt en enhed, som bærer godkendelsesmærket, ikke er i overensstemmelse med den godkendte type.

12.2. Hvis en kontraherende part i overenskomsten, der anvender dette regulativ, inddrager en godkendelse, som han tidligere har meddelt, skal han straks underrette de øvrige kontraherende parter, som anvender dette regulativ, herom ved hjælp af en meddelelsesformular svarende til modellen i bilag 2 til dette regulativ.

13. ÆNDRINGER AF EN TYPE SEALED BEAM-FORLYGTEENHED (SB-ENHED) OG UDVIDELSE AF GODKENDELSEN

13.1. Enhver ændring af en sealed beam-forlygteenhed (SB-enhed) skal anmeldes til den administrative myndighed, som har godkendt den pågældende type sealed beam-forlygteenhed (SB-enhed). Denne myndighed kan da enten: 13.1.1. skønne, at de foretagne ændringer næppe vil have mærkbar ugunstig virkning, og at sealed beam-forlygteenheden (SB-enheden) stadig opfylder forskrifterne, eller 13.1.2. kræve en supplerende prøvningsrapport fra den tekniske tjeneste, der er ansvarlig for udførelse af prøvningen.

13.2. Underretning om nægtelse eller godkendelse skal med angivelse af ændringer gives efter proceduren i punkt 5.1.4 ovenfor til parterne i overenskomsten, der anvender dette regulativ.

13.3. Den kompetente myndighed, som meddeler udvidelse af en godkendelse, tildeler et fortløbende nummer til hvert anmeldelsesskema, som udfærdiges vedrørende en sådan udvidelse, og underretter de øvrige parter i 1958-overenskomsten, der anvender dette regulativ, herom ved hjælp af en meddelelsesformular svarende til modellen i bilag 2 til dette regulativ.

14. ENDELIGT OPHØR AF PRODUKTIONEN

Hvis indehaveren af godkendelsen helt ophører med at fremstille en anordning, som er godkendt i overensstemmelse med dette regulativ, meddeler han den udstedende myndighed dette. Ved modtagelse af den pågældende meddelelse skal myndigheden underrette de øvrige kontraherende parter i 1958-overenskomsten, der anvender dette regulativ, herom ved anvendelse af en meddelelsesformular svarende til modellen i bilag 2 til dette regulativ.

15. OVERGANGSBESTEMMELSER

15.1. Fra tolv måneder efter den officielle ikrafttrædelsesdato for ændringsserie nr. 03 til dette regulativ må ingen kontraherende part i overenskomsten, som anvender dette regulativ, nægte at meddele godkendelse i henhold til dette regulativ.

15.2. Kontraherende parter, der anvender dette regulativ, må ikke nægte at meddele udvidelse efter denne og forudgående ændringsserier til dette regulativ.

15.3. Eksisterende godkendelser, som er meddelt i henhold til dette regulativ før den officielle ikrafttrædelsesdato for ændringsserie nr. 03, og enhver udvidelse af godkendelser, herunder udvidelser efter en forudgående ændringsserie til dette regulativ, som er meddelt efterfølgende, forbliver gyldige på ubestemt tid.

15.4. Kontraherende parter i overenskomsten, der anvender dette regulativ, skal fortsat udstede godkendelser af forlygter på grundlag af denne og eventuelle tidligere ændringsserier til dette regulativ, forudsat at der er tale om forlygter til montering på ibrugtagne køretøjer.

15.5. Kontraherende parter i overenskomsten, der anvender dette regulativ, skal fortsat tillade montering af en forlygte godkendt i henhold til dette regulativ på et køretøj eller en køretøjstype.

15.6. Kontraherende parter i overenskomsten, der anvender dette regulativ, skal fortsat tillade montering eller anvendelse på et ibrugtaget køretøj af en forlygte, der er godkendt i henhold til dette regulativ som ændret ved eventuelle tidligere ændringsserier, forudsat at der er tale om udskiftningsforlygter.

16. NAVN OG ADRESSE PÅ DE TEKNISKE TJENESTER, SOM ER ANSVARLIGE FOR UDFØRELSE AF GODKENDELSESPRØVNINGEN, OG PÅ DE ADMINISTRATIVE MYNDIGHEDER

Parterne i 1958-aftalen, der anvender dette regulativ, meddeler til FN's sekretariat navn og adresse på de tekniske tjenester, som forestår godkendelsesprøvningen, og på de administrative enheder, som meddeler godkendelse, og til hvem de i andre stater udstedte formularer med attestering af godkendelse eller udvidelse, nægtelse eller inddragelse af godkendelse eller endeligt ophør af produktionen skal fremsendes.

(1) Intet i dette regulativ er til hinder for, at en af parterne i overenskomsten, der anvender dette regulativ, forbyder kombination af en efter dette regulativ godkendt forlygte, som har lygteglas af plast, med en mekanisk forlygterenser (med visker).

(2) Som fastlagt i bilag 7 til den konsoliderede resolution om køretøjers konstruktion (R.E.3) (dokument TRANS/WP.29/78/Rev.1/Amend.2, som senest ændret ved Amend.4).

(3) For SB-enheder, som er bestemt til at opfylde kravene for kun én færdselsretning (højre- eller venstrekørsel), anbefales endvidere, at omridset af det areal, som kan tildækkes for at undgå gener for brugere i stater, hvor færdselsretningen er modsat færdselsretningen i den stat, som SB-enheden er bestemt til, angives uudsletteligt på lygtens glas. Denne mærkning er dog overflødig, hvis det pågældende område klart fremgår af konstruktionen.

(4) Kendingsnumrene for de kontraherende parter i 1958-overenskomsten er angivet i bilag 3 til den konsoliderede resolution om køretøjers konstruktion (R.E.3), dokument TRANS/WP.29/78/Rev.2/Amend.1.

(5) 24-volts enheder er under overvejelse.

(6) For SB-enheder med dobbelt glødetråd kan der forelægges prøveeksemplarer til godkendelse for de to funktioner eller kun for nærlys.

(7) Alle de fotometriske målinger skal finde sted ved den prøvespænding, der er angivet i punkt 7.

(8) Prøveskærmen skal være tilstrækkeligt bred til, at afskæringen kan undersøges i et område mindst 5° fra linjen vv.

(9) Såfremt, for enheder bestemt til at opfylde dette regulativs bestemmelser alene hvad angår nærlyset, brændpunktsaksen afviger væsentligt fra lysbundtets hovedakse, skal der justeres sideværts på den måde, der bedst opfylder kravene til belysning i punkterne 75 R og 50 R for højrekørsel og i punkterne 75 L og 50 L for venstrekørsel.

(10) En enhed, der er bestemt til at afgive nærlys, kan omfatte fjernlys, som ikke er i overensstemmelse med forskriften.

(11) Grænsen på 1° for efterjustering mod højre eller venstre er ikke uforenelig med lodret efterjustering, som kun er begrænset ved betingelserne i punkt 8.9.

(12) Dette krav bliver udformet som en henstilling til administrationerne.

BILAG 1 SB-ENHEDER TIL LANDBRUGS- ELLER SKOVBRUGSTRAKTORER OG ANDRE LANGSOMTKØRENDE KØRETØJER 1. Bestemmelserne i dette regulativ finder ligeledes anvendelse på særlige SB-enheder til landbrugs- og skovbrugstraktorer og andre langsomtkørende køretøjer, idet sådanne enheder er bestemt til at afgive både fjernlys og nærlys og har en diameter (1) på under 160 mm med følgende begrænsninger: 1.1. De i punkt 8.8 i dette regulativ angivne mindstekrav til belysningsstyrke nedsættes i forholdet med følgende absolutte undergrænser: 3 lux enten i punkt 75 R eller punkt 75 L 5 lux enten i punkt 50 R eller punkt 50 L 1,5 lux i område IV 1.2. I stedet for de i punkt 5.2.2 i dette regulativ foreskrevne symboler skal enheden være mærket med bogstaverne »SM« i en omvendt trekant. (1) Er reflektorens projicerede areal ikke cirkulært, skal dens diameter være lig diameteren af en cirkel med samme areal som det projicerede areal af reflektorens tilsyneladende nyttige overflade.

BILAG 2 MEDDELELSE (største format: A4 (210 × 297 mm))

BILAG 3 MINDSTEKRAV FOR METODER TIL KONTROL AF PRODUKTIONENS OVERENSSTEMMELSE 1. GENERELT 1.1. Overensstemmelseskriterierne anses for at være opfyldt i både mekanisk og geometrisk henseende, hvis der ikke forekommer afvigelser ud over uundgåelige produktionsvariationer, som ligger inden for rammerne af kravene i dette regulativ. 1.2. Hvad angår fotometriske præstationer anses masseproducerede forlygter ikke for uoverensstemmende, såfremt ved prøvning af de fotometriske præstationer af enhver på tilfældig måde udtaget forlygte: 1.2.1. ingen målt værdi afviger i ugunstig retning med mere end 20 % fra de værdier, som foreskrives i dette regulativ. For værdierne B 50 L (eller R) og område III kan den maksimale afvigelse i ugunstig retning være henholdsvis: B 50 L (eller R) : 0,2 lx svarende til 20 % 0,3 lx svarende til 30 % Område III : 0,3 lx svarende til 20 % 0,45 lx svarende til 30 % 1.2.2. eller, såfremt: 1.2.2.1. for nærlyset, de i dette regulativ foreskrevne værdier er opfyldt i HV (med en tolerance på 0,2 lx) og, knyttet til denne indstilling, i mindst ét punkt i hvert område, som på måleskærmen (i en afstand af 25 m) afgrænses af en cirkel med radius 15 cm omkring punkterne B 50 L (eller R) (1) (med en tolerance på + 0,1 lx), 75 R (eller L), 25 R, 25 L, samt i hele den del af område IV, som højst er 22,5 cm over linje 25 R og 25 L 1.2.2.2. og såfremt der for fjernlyset, med HV beliggende inden for isoluxkurven svarende til 0,75 Emax, er overholdt en tolerance på + 20 % for maksimumværdierne og – 20 % for minimumværdierne af de fotometriske værdier i ethvert målepunkt angivet i punkt 8.10. i dette regulativ. 1.2.3. Opfylder resultaterne af de ovenfor beskrevne prøvninger ikke forskrifterne, kan forlygtens indstilling ændres, forudsat at lysbundtets akse ikke forskydes sideværts mere end 1° til højre eller venstre (2). 1.3. Til efterprøvning af den lodrette ændring i afskæringslinjens beliggenhed under indvirkning af varme anvendes følgende metode: En af de udtagne forlygter prøves efter den i bilag 5, punkt 2.1 beskrevne metode efter tre på hinanden følgende gange at have gennemgået den i bilag 5, punkt 2.2.2 beskrevne cyklus. Forlygten anses for acceptabel, såfremt Δr ikke er over 1,5 mrad. Er denne værdi over 1,5 mrad, men ikke over 2,0 mrad, afprøves endnu en forlygte, hvorefter gennemsnittet af de numeriske værdier for de to prøver ikke må være over 1,5 mrad. 1.4. Kravene til kromaticitetskoordinater skal være opfyldt. 2. MINIMUMSKRAV TIL FABRIKANTENS KONTROL AF PRODUKTIONENS OVERENSSTEMMELSE For hver type forlygte skal indehaveren af godkendelsesmærket gennemføre mindst følgende prøvninger med passende intervaller. Prøvningerne skal udføres i overensstemmelse med bestemmelserne i dette regulativ. Konstateres der ved nogen prøvetagning manglende overensstemmelse hvad angår den pågældende type prøvning, udtages flere prøveeksemplarer, som prøves. Fabrikanten træffer de nødvendige foranstaltninger for at sikre, at produktionen bringes i overensstemmelse. 2.1. Prøvningernes art Prøvning for overensstemmelse med dette regulativ skal omfatte fotometriske egenskaber og efterprøvning af den lodrette ændring i afskæringslinjens beliggenhed under indvirkning af varme. 2.2. Metoder, som anvendes ved prøvningerne 2.2.1. Prøvningerne udføres generelt i overensstemmelse med metoderne i dette regulativ. 2.2.2. I enhver overensstemmelsesprøvning, som udføres af fabrikanten, kan tilsvarende metoder anvendes med samtykke fra den kompetente myndighed, som er ansvarlig for udførelse af godkendelsesprøvningen. Det påhviler fabrikanten at godtgøre, at de anvendte metoder er ækvivalente med dem, som er fastlagt i dette regulativ. 2.2.3. Anvendelse af punkt 2.2.1 og 2.2.2 forudsætter jævnlig kalibrering af prøvningsapparaturet og dets overensstemmelse med målinger foretaget af en kompetent myndighed. 2.2.4. I alle tilfælde anvendes de referencemetoder, som er foreskrevet i dette regulativ, navnlig ved administrativ kontrol og prøveudtagning. 2.3. Prøveudtagningens art Der udtages på tilfældig måde prøver af forlygter fra en ensartet produktionsbatch. Ved en ensartet batch forstås et sæt forlygter af samme type, defineret i henhold til fabrikantens produktionsmetoder. Bedømmelsen skal sædvanligvis dække serieproduktion fra de enkelte fabrikker. En fabrikant kan dog behandle resultaterne fra flere fabrikker vedrørende samme type som én gruppe, forudsat at fabrikkerne anvender samme kvalitetsstyringssystem. 2.4. Målte og registrerede fotometriske egenskaber Der foretages fotometrisk måling på de udtagne forlygteprøver i de i regulativet fastlagte punkter, idet aflæsningen begrænses til punkterne Emax, HV (3), HL, HR (4) for fjernlys, og til punkterne B 50 L (eller R), HV, 75 R (eller L) og 25 L (eller R) for nærlys (se figuren i bilag 4). 2.5. Godkendelseskriterier Det påhviler fabrikanten at foretage en statistisk analyse af prøvningsresultaterne og i enighed med de kompetente myndigheder fastlægge sådanne acceptkriterier for produkterne, som opfylder forskrifterne for prøvning af produktionens overensstemmelse i punkt 12.1 i dette regulativ. Godkendelseskriterierne skal være fastlagt således, at der med en konfidensgrænse på 95 % er en sandsynlighed på mindst 0,95 for at bestå kontrollen i overensstemmelse med bilag 7 (første prøveudtagning). (1) Bogstaverne i parentes gælder for forlygter til venstrekørsel. (2) En enhed, der er bestemt til at afgive nærlys, kan omfatte fjernlys, som ikke er i overensstemmelse med forskriften. (3) Hvis fjernlyslygte og nærlyslygte er indbygget i hinanden, skal HV for fjernlys være samme målepunkt som for nærlys. (4) HL og HR: punkter på »hh«, beliggende 1,125 m henholdsvis til venstre og til højre for punktet HV.

BILAG 4 EKSEMPLER PÅ UDFORMNING AF GODKENDELSESMÆRKER Figur 1 En SB-forlygte, som bærer ovenstående godkendelsesmærke, er godkendt i Nederlandene (E4), opfylder forskrifterne for både fjern- og nærlys (SCR) i dette regulativ som ændret ved ændringsserie 02 og er bestemt alene til højrekørsel. BEMÆRK: Godkendelsesnummeret og tillægssymboler dertil skal være placeret tæt ved cirklen og enten over eller under bogstavet »E« eller til højre eller til venstre for dette. Godkendelsesnummerets cifre skal være på samme side af bogstavet »E« og vende samme vej. Tillægssymbolet (-symbolerne) skal være placeret diametralt modsat godkendelsesnummeret. Brug af romertal som godkendelsesnummer bør undgås for at undgå forveksling med andre symboler. Figur 2 Figur 3a Figur 3b En SB-forlygte, som bærer ovenstående godkendelsesmærke, opfylder dette regulativs forskrifter for både nær- og fjernlys og er bestemt: alene til venstrekørsel. til begge færdselsretninger, ved omstilling af lygtens optiske system. Figur 4 Figur 5 En SB-forlygte, som bærer ovenstående godkendelsesmærke, har lygteglas af plast, opfylder dette regulativs forskrifter alene hvad angår nærlys, og er bestemt: til begge færdselsretninger. alene til højrekørsel. Figur 6 Figur 7 En forlygte, som bærer ovenstående godkendelsesmærke, har lygteglas af plast og opfylder dette regulativs forskrifter: alene hvad angår nærlys, og er bestemt alene til venstrekørsel. alene hvad angår fjernlys. Figur 8 Figur 9 Identifikation af en forlygte, som opfylder forskrifterne i regulativ nr. 5 hvad angår både nærlys og fjernlys og alene bestemt til højrekørsel. alene hvad angår nærlys og alene bestemt til højrekørsel. Nærlysglødetråden må ikke være tændt samtidigt med fjernlyset og/eller en anden hermed gensidigt indbygget lygte. Figur 10 Eksempler på forenklet mærkning af sammenbyggede, kombinerede eller i hinanden indbyggede lygter (De vertikale og horisontale linjer angiver lygtens form skematisk. De hører ikke med til godkendelsesmærket). Model A Model B Model C Model D BEMÆRK: De fire ovenstående eksempler svarer til en lygte, som bærer godkendelsesmærke for: en positionslygte godkendt i henhold til ændringsserie 01 til regulativ nr. 7 en forlygte, som opfylder dette regulativs forskrifter for både nær- og fjernlys, er bestemt for begge færdselsretninger og har lygteglas af plast en tågeforlygte, som er godkendt i henhold til ændringsserie 02 til regulativ nr. 19 og har lygteglas af plast en forreste retningsviserblinklygte af kategori 1 a, godkendt i henhold til ændringsserie 02 til regulativ nr. 6. Figur 11 Lygte og forlygte indbygget i hinanden Eksempel 1 Ovenstående eksempel svarer til mærkningen af et lygteglas, som er af plast og er bestemt til anvendelse i forskellige typer forlygter, nemlig: enten : en forlygte, som har nærlys bestemt til begge færdselsretninger og fjernlys, og som er godkendt i Tyskland (E1) efter forskrifterne i regulativ nr. 5 som ændret ved ændringsserie 02 og er gensidigt indbygget i en positionslygte, der er godkendt i henhold til ændringsserie 01 til regulativ nr. 7 eller : en forlygte, som har nærlys bestemt til begge færdselsretninger og fjernlys med maksimal lysstyrke mellem 86 250 og 101 250 candela, og som er godkendt i Tyskland (E1) efter forskrifterne i regulativ nr. 31 som ændret ved ændringsserie 02 og er gensidigt indbygget i samme positionslygte som ovennævnte eller blot : en af ovennævnte forlygter, godkendt som enkeltlygte. Forlygtehuset skal være påført det eneste gyldige godkendelsesnummer, f.eks.: eller eller eller Figur 11 Eksempel 2 Ovenstående eksempel svarer til mærkningen af et lygteglas, som anvendes i en enhed, som er godkendt i Tyskland (E1) og består af to forlygter, hvoraf den ene afgiver nærlys bestemt til begge færdselsretninger, mens den anden afgiver fjernlys bestemt til at opfylde forskrifterne i regulativ nr. 1, samt af en forlygte, som afgiver fjernlys, som opfylder forskrifterne i regulativ nr. 5. Planche SB2 — Sealed beam-forlygteenhed, ø 180 mm (7 in), type 2 dobbelttråds (nær- & fjernlys) Planche SB3 — Sealed beam-forlygteenhed, ø 180 mm (7 in), type 1 enkelttråds (kun fjernlys) Alle dimensioner i millimeter Planche SB4 — Sealed beam-forlygteenhed, ø 180 mm (7 in), type 2 enkelttråds (kun nærlys) Alle dimensioner i millimeter Planche SB5 — Sealed beam-forlygteenhed, ø 145 mm (5,75 in), type 1 enkelttråds (kun fjernlys) Alle dimensioner i millimeter Planche SB6 — Sealed beam-forlygteenhed, ø 145 mm (5,75 in), type 2 dobbelttråds (nær- & fjernlys) Alle dimensioner i millimeter Planche SB7 — Sealed beam-forlygteenhed, ø 145 mm (5,75 in), type 1, enkelttråds (kun nærlys) Alle dimensioner i millimeter Planche SB8a og SB 8b — Måleskærme A. Forlygte til højrekørsel (alle mål i mm) h-h: horisontalplan Gennem forlygtens brændpunkt v-v: vertikalplan B. Forlygte til venstrekørsel (alle mål i mm) h-h: horisontalplan Gennem forlygtens brændpunkt v-v: vertikalplan

BILAG 5 PRØVNINGER AF DEN FOTOMETRISKE PRÆSTATIONS STABILITET PÅ FORLYGTER I BRUG PRØVNING PÅ KOMPLETTE FORLYGTER Efter at de fotometriske værdier er målt i henhold til dette regulativs forskrifter i punktet svarende til Emax for fjernlys og i punkterne HV, 50 R, B 50 L for nærlys (eller, for forlygter bestemt til venstrekørsel, HV, 50 L, B 50 R), skal et komplet prøveeksemplar af en forlygte prøves for de fotometriske præstationers stabilitet under brug. Ved »komplet forlygte« forstås selve den komplette lygte, herunder de omgivende karrosseridele og lygter, som kan påvirke dens varmeafledning. 1. PRØVNING FOR STABILITET AF FOTOMETRISKE PRÆSTATIONER Prøvningen finder sted i tør, stillestående luft ved en lufttemperatur på 23 °C ± 5o med den komplette forlygte fastgjort på et underlag, som repræsenterer korrekt montering på køretøjet. 1.1. Ren forlygte Forlygten bringes til at fungere i 12 timer som beskrevet i punkt 1.1.1 og kontrolleres som beskrevet i punkt 1.1.2. 1.1.1. Prøvningsprocedure 1. Forlygten bringes til at fungere i det foreskrevne tidsrum, således at: 1.1.1.1. a) i tilfælde, hvor kun én lygtefunktion (fjernlys eller nærlys) skal godkendes, er den tilsvarende glødetråd tændt i den foreskrevne tid (1) b) for fjernlys- og nærlyslygter, som er indbygget i hinanden (SB-dobbelttrådsforlygte): Såfremt ansøgeren erklærer, at forlygten skal anvendes med en enkelt glødetråd tændt (2) ad gangen, gennemføres prøvningen i overensstemmelse hermed, således at man aktiverer hver af de angivne funktioner successivt i halvdelen af den i punkt 1.1. foreskrevne tid: I alle andre tilfælde (1) (2) underkastes forlygten følgende cyklus, indtil det foreskrevne tidspunkt er nået: 15 minutter med nærlysets glødetråd tændt 5 minutter med alle glødetråde tændt. (c) c) ved sammenbyggede lygtefunktioner skal alle enkeltfunktioner være tændt samtidigt i den tid, der foreskrives for de enkelte lygtefunktioner a), idet der også tages hensyn til brugen af i hinanden indbyggede lygtefunktioner b), i henhold til fabrikantens forskrifter. 1.1.1.2. Prøvningsspænding Spændingen indstilles således, at wattforbruget er 15 % (26 % for 24 V typer) større end det nominelle wattforbrug, som foreskrives i dette regulativ for de(n) pågældende type(r) SB-forlygter. 1.1.2. Prøvningsresultater 1.1.2.1. Visuel inspektion. Når forlygten er stabiliseret ved rumtemperatur, skal forlygtens lygteglas og et eventuelt udvendigt glas rengøres med en ren, fugtig bomuldsklud. Prøveeksemplaret inspiceres derefter visuelt; der må ikke være synlig skævhed, deformation, revnedannelse eller farveændring hverken i lygteglasset eller i et eventuelt udvendigt glas. 1.1.2.2. Fotometrisk prøvning For at efterkomme dette regulativs forskrifter skal de fotometriske værdier efterprøves i følgende punkter: Nærlys: 50R — B50L — HV for forlygter konstrueret til højrekørsel 50L — B50R — HV for forlygter konstrueret til venstrekørsel Fjernlys: Punktet svarende til Emax Der kan foretages endnu en indstilling til korrektion for eventuel varmeforårsaget deformation af forlygtens sokkel (ændringen i afskæringslinjens position er omhandlet i punkt 2 i dette bilag). Mellem de fotometriske egenskaber og værdierne målt inden prøvningen kan der tillades en afvigelse på 10 %, heri medregnet tolerancerne for den fotometriske metode. 1.2. Tilsmudset forlygte Efter at være afprøvet som beskrevet i punkt 1.1 ovenfor bringes forlygten til at fungere i én time som beskrevet i punkt 1.1.1 efter at være forberedt som foreskrevet i punkt 1.2.1 og kontrolleret som foreskrevet i punkt 1.1.2. 1.2.1. Klargøring af forlygten 1.2.1.1. Prøveblanding 1.2.1.1.1. Til forlygter med udvendigt lygteglas af glas: Blandingen af vand og forurenende stof, som skal påføres forlygten, skal bestå af: 9 vægtdele kvartssand med kornstørrelse 0-100 μm 1 vægtdel vegetabilsk kulstøv (bøgetræ) med kornstørrelse 0-100 μm 0,2 vægtdel NaCMC (3) og en passende mængde destilleret vand med en specifik ledningsevne på ≤ 1 mS/m. Blandingen må højst være 14 dage gammel. 1.2.1.1.2. For forlygter med udvendigt lygteglas i plastmateriale: Blandingen af vand og forurenende stof, som skal påføres forlygten, består af: 9 vægtdele kvartssand med kornstørrelse 0-100 μm vægtdel vegetabilsk kulstøv (bøgetræ) med kornstørrelse 0-100 μm 0,2 vægtdel NaCMC3, 13 vægtdele destilleret vand med en specifik ledningsevne på ≤ 1 mS/m, og ± 1 vægtdele overfladeaktivt stof (4). Blandingen må højst være 14 dage gammel. 1.2.1.2. Påføring af prøveblandingen på forlygten Prøveblandingen påføres jævnt på hele forlygtens lysende overflade, hvorefter man lader den tørre. Denne procedure gentages, indtil lysstyrken er faldet til 15-20 % af de værdier, som er målt for hvert af følgende punkter under de i punkt 1 ovenfor beskrevne betingelser: For en fjernlyslygte, punktet svarende til Emax ved fotometrisk fordeling svarende til fjernlys/nærlys. For en fjernlyslygte, punktet svarende til Emax ved fotometrisk fordeling svarende til fjernlys. 50R og 50V (5) for en lygte, som alene afgiver nærlys og er bestemt til højrekørsel. 50L og 50V (5) for en lygte, som alene afgiver nærlys og er bestemt til venstrekørsel. 1.2.1.3. Måleudstyr Det anvendte måleudstyr skal svare til det, som anvendes til godkendelsesprøvning af forlygter. 2. PRØVNING AF ÆNDRING I AFSKÆRINGSLINJENS VERTIKALE BELIGGENHED UNDER VARMEINDVIRKNING Denne prøvning består i at kontrollere, at afskæringslinjens vertikale flytning under indvirkning af varme ikke overstiger en foreskreven værdi for en nærlyslygte i brug. Efter at forlygten er prøvet i henhold til punkt 1.1, underkastes lygten den i punkt 2.1 i dette bilag beskrevne prøvning uden at fjernes fra eller flyttes i forhold til prøveopspændingen. 2.1. Prøvning Prøvningen udføres i tør og stillestående luft ved en lufttemperatur på 23o ± 5o. Ved hjælp af en masseproduceret SB-forlygte, som er ældet i mindst én time, bringes forlygten til at fungere med nærlys uden at fjernes fra eller efterjusteres i forhold til prøveopspændingen. (Til denne prøve indstilles spændingen som foreskrevet i punkt 1.1.1.2). Positionen af afskæringslinjens vandrette del (mellem vv og en lodret linje gennem punktet B50 L for højrekørsel hhv. B50R for venstrekørsel) kontrolleres hhv. 3 minutter (r3) og 60 minutter (r60) efter, at lygten har været i funktion. Måling af ændringen i afskæringslinjens position som beskrevet ovenfor kan udføres med enhver metode, som giver acceptabel nøjagtighed og reproducerbare resultater. 2.2. Prøvningsresultater 2.2.1. Resultatet, målt i milliradianer (mrad) anses for acceptabelt, når den numeriske værdi målt på forlygten ikke er over 1,0 mrad (Δ r I ≤ 1,0 mrad). 2.2.2. Er denne størrelse imidlertid over 1,0 mrad, men ikke over 1,5 mrad (1.0 mrad < Δ rI ≤ 1,5 mrad) afprøves endnu en forlygte som beskrevet i punkt 2.1 efter tre på hinanden følgende gange at have været underkastet den nedenfor beskrevne cyklus for at stabilisere positionen af forlygtens mekaniske dele på et underlag, som er repræsentativt for korrekt montering på køretøjet: Nærlyset bringes til at fungere i én time (spændingen indstilles som foreskrevet i punkt 1.1.1.2). Nærlyset slukkes i én time. Forlygtetypen anses for acceptabel, hvis gennemsnitsværdien af de numeriske værdier Δ rI, målt på første prøve, og Δ rII målt på den anden prøve, ikke er over 1,0 mrad. (1) Er den prøvede forlygte sammenbygget med og/eller gensidigt indbygget i lyssignallygter, skal sidstnævnte være tændt under hele prøvningen. Er der tale om en retningsviserblinklygte, skal dennes blinkfunktion være aktiveret med et tændt/slukket forhold på ca. én til én. (2) Hvis to glødetråde er tændt samtidigt ved blink med forlygterne, skal dette ikke anses for normal brug af begge glødetrådene samtidigt. (3) NaCMC står for natriumsaltet af carboxymethylcellulose, også betegnet CMC. Den i smudsblandingen anvendte NaCMC skal have en substitutionsgrad (DS) på 0,6-0,7 og en viskositet på 200-300 cP af en 2 % opløsning ved 20 °C. (4) Tolerancen med hensyn til mængden skyldes nødvendigheden af at fremskaffe smuds, som spredes korrekt over hele plastlygteglasset. (5) Punktet 50 V er beliggende 375 mm under HV på den lodrette linje v-v på skærmen, der er placeret i en afstand af 25 m.

BILAG 6 FORSKRIFTER FOR LYGTER MED LYGTEGLAS AF PLAST — PRØVNING AF LYGTEGLAS ELLER MATERIALEPRØVER SAMT AF KOMPLETTE LYGTER 1. ALMINDELIGE FORSKRIFTER 1.1. Prøver, som indleveres i henhold til punkt 3.2.4 i dette regulativ, skal opfylde forskrifterne i punkt 2.1 til 2.5 nedenfor. 1.2. To ud af de fem prøver af komplette forlygter, som indleveres i henhold til punkt 3.2.3 i dette regulativ, og har lygteglas af plast, skal opfylde forskrifterne i punkt 2.6 nedenfor hvad angår lygteglassets materiale. 1.3. Prøverne af lygteglas af plast eller materialeprøverne skal, med den eventuelle reflektor, som de er bestemt til anvendelse sammen med, underkastes godkendelsesprøvning i den kronologiske rækkefølge, som er angivet i tabel A i tillæg 1 til dette bilag. 1.4. Kan lygtefabrikanten imidlertid godtgøre, at produktet allerede har bestået de i punkt 2.1–2.5 nedenfor foreskrevne prøvninger eller tilsvarende prøvninger i henhold til et andet regulativ, behøver de pågældende prøvninger ikke gentages; kun de i tillæg 1, tabel B, foreskrevne prøvninger er påbudt. 2. PRØVNINGER 2.1. Modstandsdygtighed mod temperaturændringer 2.1.1. Prøvninger Tre nye prøver (lygteglas) gennemgår fem cykliske forløb af temperatur- og fugtighedsændring (RH = relativ fugtighed) i henhold til følgende program: 3 timer ved 40 °C ± 2 °C og 85-95 % RH 1 time ved 23 °C ± 5 °C og 60-75 % RH 15 timer ved -30 °C ± 2 °C 1 time ved 23 °C ± 5 °C og 60-75 % RH 3 timer ved 80 °C ± 2 °C 1 time ved 23 °C ± 5 °C og 60-75 % RH Inden denne prøvning skal prøverne opbevares ved 23 °C ± 5 °C og 60-75 % RH i mindst fire timer. Bemærkning: Perioderne på én time ved 23 °C ± 5 °C skal indbefatte de overgangsperioder fra den ene temperatur til den anden, som er nødvendige for at undgå temperaturchok. 2.1.2. Fotometriske målinger 2.1.2.1. Metode Der foretages fotometriske målinger på prøverne før og efter prøvningen. Disse målinger finder sted med brug af en standardlygte i følgende punkter: B 50 L og 50 R for nærlyset fra en nærlyslygte eller en nærlys-/fjernlyslygte (B 50 R og 50 L for forlygter bestemt til venstrekørsel) Punktet svarende til Emax for fjernlyset fra fjernlyslygte eller nærlys-/fjernlyslygte. 2.1.2.2. Resultater Afvigelsen mellem de fotometriske værdier, målt på hver prøve før og efter prøvning, må ikke være over 10 %, heri medregnet tolerancerne i den fotometriske metode. 2.2. Modstandsdygtighed mod stoffer i atmosfæren og kemiske stoffer 2.2.1. Modstandsdygtighed mod stoffer i atmosfæren Tre nye prøver (lygteglas eller materialeprøver) udsættes for bestråling fra en kilde med spektral energifordeling svarende til et sort legeme med en temperatur mellem 5 500 K og 6 000 K. Mellem kilden og prøverne anbringes passende filtre, som giver størst mulig reduktion af stråling med bølgelængde under 295 nm og over 2 500 nm. Prøverne udsættes for en belysningseffekt på 1 200 W/m2 ± 200 W/m2 i et tidsrum, som bevirker, at de modtager en lysenergi på 4 500 MJ/m2 ± 200 MJ/m2. Inden for afdækningen skal temperaturen, målt på det sorte panel, som er anbragt i niveau med prøverne være 50 °C ± 5 °C. For at sikre ensartet eksponering skal prøverne rotere omkring strålingskilderne med mellem 1 og 5 o./min. Prøverne overbruses med destilleret vand med specifik ledningsevne mindre end 1 mS/m ved en temperatur på 23 °C ± 5 °C i henhold til følgende cyklus: overbrusning : 5 minutter. tørring : 25 minutter. 2.2.2. Modstandsdygtighed mod kemiske stoffer Efter udførelse af den i punkt 2.2.1 ovenfor beskrevne prøvning og den i punkt 2.2.3.1 nedenfor beskrevne måling behandles den ydre overflade af de tre nævnte prøver som beskrevet i punkt 2.2.2.2 med den i punkt 2.2.2.1 nedenfor foreskrevne blanding. 2.2.2.1. Prøveblanding Prøveblandingen skal bestå af 61,5 % n-heptan, 12,5 % toluen, 7,5 % tetrachlorethan, 12,5 % trichloroethylen og 6 % xylen (% v/v). 2.2.2.2. Påføring af prøveblandingen Et stykke bomuldsklud (ifølge ISO 105) gennemvædes til mætning med den i punkt 2.2.2.1 ovenfor angivne blanding og lægges efter højst 10 sekunder på prøvens ydre overflade i et tidsrum af 10 minutter med et tryk på 50 N/cm2, svarende til en kraft på 100 N på et prøveareal på 14 × 14 mm. Inden for denne 10 minutters periode gennemvædes stofpuden igen med blandingen, således at sammensætningen af den påførte væske til stadighed er identisk med den foreskrevne prøveblanding. I påføringsperioden er det tilladt at kompensere for det tryk, der påføres prøven, for at forebygge revnedannelse. 2.2.2.3. Rensning Efter afslutning af påføringen af prøveblandingen tørres prøverne i fri luft og vaskes derefter med den opløsning, som er beskrevet i punkt 2.3 (Bestandighed mod rengøringsmidler) ved 23 °C ± 5 °C. Derefter skylles prøverne grundigt med destilleret vand med et indhold af urenheder på højst 0,2 % ved 23 °C ± 5 °C og aftørres derefter med en blød klud. 2.2.3. Resultater 2.2.3.1. Efter prøvning for bestandighed mod stoffer i atmosfæren skal prøvernes ydre overflade være uden revner, ridser, skår og deformation, og den gennemsnitlige afvigelse i transmission målt på de tre prøver i henhold til fremgangsmåden i tillæg 2 til dette bilag højst være 0,020. (Δ tm ≤ 0,020). 2.2.3.2. Efter prøvning for bestandighed mod kemiske stoffer skal prøvernes ydre overflade være uden kemisk farvning, som vil kunne påvirke spredningen af lysstrømmen, idet den gennemsnitlige variation målt på de tre prøver efter metoden beskrevet i tillæg 2 til dette bilag, ikke må være over 0,020 (Δ dm ≤ 0,020). 2.3. Modstandsdygtighed over for detergenter og carbonhydrider 2.3.1. Modstandsdygtighed over for detergenter Den ydre overflade af de tre prøver (lygteglas eller materialeprøver) opvarmes til 50 °C ± 5 °C og nedsænkes derefter i fem minutter i en blanding, hvis temperatur holdes på 23 °C ± 5 °C, og som består af 99 dele destilleret vand med et indhold af urenheder på højst 0,02 % og én del alkylarylsulfonat. Efter udførelse af prøvningen tørres prøverne ved 50 °C ± 5 °C. Prøvernes overflade rengøres med en fugtig klud. 2.3.2. Modstandsdygtighed over for carbonhydrider Den ydre overflade af disse tre prøver indgnides derefter let i ét minut med en bomuldsklud gennemblødt med en blanding af 70 % n-heptan og 30 % toluen (% v/v) og tørrer derefter i fri luft. 2.3.3. Resultater Efter successiv udførelse af ovenstående to prøvninger må den gennemsnitlige afvigelse i transmissionen , målt på de tre prøver efter den i tillæg 2 til dette bilag beskrevne metode, ikke være over 0,010 (Δ tm ≤ 0,010). 2.4. Modstandsdygtighed over for mekanisk nedbrydning 2.4.1. Metode til mekanisk nedbrydning Ydersiden af de tre nye prøver (lygteglas) udsættes for ensartet mekanisk nedbrydning med den i tillæg 3 til dette bilag beskrevne metode. 2.4.2. Resultater efter denne prøvning skal variationerne: i transmission : , og i spredning : , måles med den i tillæg 2 beskrevne metode i det område, der foreskrives i punkt 2.2.4 ovenfor. Gennemsnitsværdien for de tre prøveeksemplarer skal være således, at: (Δ tm ≤ 0,100) Δ dm ≤ 0,050. 2.5. Prøvning for vedhæftning af eventuel coating 2.5.1. Forbehandling af prøven I et areal på 20 mm × 20 mm af lygteglassets coatede overflade indridses med barberblad eller nål en inddeling bestående af kvadrater på ca. 2 mm x 2 mm. Trykket på barberblad eller nål skal være tilstrækkeligt til i det mindste at gennemskære coatingen. 2.5.2. Beskrivelse af prøvningen Der benyttes klæbebånd med en vedhæftningsstyrke på 2 N/(cm bredde) ± 20 %, målt under de standardbetingelser, der foreskrives i tillæg 4 til dette bilag. Klæbebåndet, hvis bredde skal være mindst 25 mm, trykkes i mindst fem minutter mod den overflade, der er forberedt som beskrevet i punkt 2.5.1. Derefter belastes enden af klæbebåndet på en sådan måde, at vedhæftningskraften til overfladen afbalanceres af en kraft vinkelret på denne overflade. På dette stadium skal tapen afrives med en konstant hastighed på 1,5 m/s ± 0,2 m/s. 2.5.3. Resultater Der må ikke være væsentlig beskadigelse af det inddelte areal. Der tillades beskadigelse af skæringspunkterne mellem kvadraterne eller ved kanterne af udskæringen, forudsat at det beskadigede område ikke udgør mere end 15 % af det inddelte område. 2.6. Prøvning af komplet lygte med lygteglas af plast 2.6.1. Modstandsdygtighed over for mekanisk nedbrydning af lygteglassets overflade 2.6.1.1. Prøvninger Lygteglasset i lygteprøve nr. 1 underkastes den i punkt 2.4.1 ovenfor beskrevne prøve. 2.6.1.2. Resultater Efter prøvningen må resultaterne af de fotometriske målinger, som er udført på forlygten i overensstemmelse med dette regulativ, højst være 30 % over de maksimalværdier, der foreskrives for punkterne B 50 L og HV, og højst 10 % under de mindsteværdier, der foreskrives for punkt 75 R (for forlygter bestemt til venstrekørsel anvendes punkterne B 50 R, HV og 75 L). 2.6.2. Prøvning for vedhæftning af eventuel coating Lygteglasset i lygteprøve nr. 2 underkastes den i punkt 2.5. ovenfor beskrevne prøve. 3. KONTROL AF PRODUKTIONENS OVERENSSTEMMELSE 3.1. Hvad angår de til lygteglassene anvendte materialer anses lygterne i en serie for at opfylde forskrifterne i dette regulativ, såfremt: 3.1.1. prøvernes yderside efter prøvning for bestandighed mod kemiske stoffer og prøvning for bestandighed mod detergenter og carbonhydrider ikke frembyder revner, skår eller deformation, som er synlig for det blotte øje (se punkt 2.2.2, 2.3.1 og 2.3.2). 3.1.2. de fotometriske værdier i de i punkt 2.6.1.2. beskrevne målepunkter efter udførelse af prøvningen i punkt 2.6.1.1. er inden for de grænser for produktionens overensstemmelse, som foreskrives i dette regulativ. 3.2. Opfylder prøvningsresultaterne ikke forskrifterne, gentages prøvningen på endnu en prøve af forlygter, udtaget på tilfældig måde. Tillæg 1 KRONOLOGISK RÆKKEFØLGE AF GODKENDELSESPRØVNINGEN A. Prøvning af plastmaterialer (lygteglas eller materialeprøver, som er indleveret i henhold til punkt 3.2.4. i dette regulativ) Prøver Lygteglas eller materialeprøver Objektiver Prøvninger 1 2 3 4 5 6 7 8 9 10 11 12 13 1.1. Begrænset fotometri (punkt 2.1.2.) X X X 1.1.1. Temperaturændring (punkt 2.1.1.) X X X 1.2. Begrænset fotometri (punkt 2.1.2.) X X X 1.2.1. Transmissionsmåling X X X X X X X X X 1.2.2. Spredningsmåling X X X X X X 1.3. Stoffer i atmosfæren (punkt 2.2.1.) X X X 1.3.1. Transmissionsmåling X X X 1.4. Kemiske stoffer (punkt 2.2.2.) X X X 1.4.1. Spredningsmåling X X X 1.5. Detergenter (punkt 2.3.1.) X X X 1.6. Carbonhydrider (punkt 2.3.2.) X X X 1.6.1. Transmissionsmåling X X X 1.7. Nedbrydning (punkt 2.4.1.) X X X 1.7.1. Transmissionsmåling X X X 1.7.2. Spredningsmåling X X X 1.8. Vedhæftning (punkt 2.5.) X

B. Prøvning af komplette forlygter (indleveret i henhold til punkt 3.2.3 i dette regulativ) Prøvninger Prøvning af komplette forlygter Prøveeksemplar nr. 1. 2 2.1. Nedbrydning (punkt 2.6.1.1) X 2.2. Fotometri (punkt 2.6.1.2) X 2.3. Vedhæftning (punkt 2.6.2) X Tillæg 2 METODE TIL MÅLING AF LYSSPREDNING OG -TRANSMISSION 1. UDSTYR (se ill.) Lysstrålen fra en kollimator K med halv divergens på begrænses af en membran DT, som har en åbning på 6 mm, op mod hvilken prøveholderen anbringes. En konvergent akromatisk linse L2, korrigeret for sfærisk aberration, forbinder blænderen DT med modtageren R; diameteren af linsen L2 skal være sådan, at den ikke afblænder det lys, der udsendes af prøveeksemplaret i en kegle med en halv topvinkel på β/2 = 14°. En ringformet blænder DD med vinklerne og anbringes i et billedbrændplan for linsen L2. Den uigennemsigtige centrale del af blænderen er nødvendig for at eliminere det lys, der kommer direkte fra lyskilden. Blænderens centrale del skal kunne fjernes fra lysstrålen på en sådan måde, at den kan føres tilbage nøjagtigt i udgangsstillingen. Afstanden L2 DT og brændvidden F2 (1) af linsen L2 skal være valgt således, at billedet af DT fuldstændigt dækker modtageren R. Sættes den initiale indfaldende flux til 1 000 enheder, skal den absolutte præcision af hver aflæsning være bedre end 1 enhed. 2. MÅLINGER Der foretages følgende aflæsninger: Aflæsning Med prøve På midterafsnit af DD Repræsenteret størrelse T1 nej nej Indfaldende flux i første aflæsning T2 ja (før prøvning) nej Flux spredt af det nye materiale i et felt på 24 °C T3 ja (efter prøvning) nej Flux spredt af det prøvede materiale i et felt på 24 °C T4 ja (før prøvning) ja Flux spredt af det nye materiale T5 ja (efter prøvning) ja Flux spredt af det prøvede materiale (1) For L2 anbefales en brændvidde på ca. 80 mm. Tillæg 3 METODE FOR PRØVNING VED PÅSPRØJTNING 1. PRØVNINGSUDSTYR 1.1. Sprøjtepistol Den anvendte sprøjtepistol skal være udstyret med en dyse Ø 1,3 mm, som giver mulighed for en væskestrømningshastighed på 0,24 ± 0,02 1/min. ved et arbejdstryk på 6,0 bar – 0, + 0,5 bar. Under disse arbejdsbetingelser skal der på den overflade, der udsættes for nedbrydning, fremkomme et blæsemønster med en diameter på 170 mm ± 50 mm i en afstand af 380 mm ± 10 mm fra dysen. 1.2. Prøveblanding Prøveblandingens sammensætning er følgende: Kvartssand med hårdhed 7 på Mohr-skalaen og kornstørrelse mellem 0 og 0,2 mm samt tilnærmelsesvis normal fordeling, samt skarpkantethedsfaktor 1,8 til 2. Vand med hårdhed ikke over 205 g/m3 i en blanding bestående af 25 g sand pr. liter vand. 2. PRØVNING Lygteglassets ydre overflade udsættes én eller flere gange for den sandstråle, der frembringes som ovenfor beskrevet. Sandstrålen rettes omtrent vinkelret mod den overflade, som skal prøves. Nedbrydningen kontrolleres ved hjælp af en eller flere glasprøver, der anbringes som reference tæt ved de lygteglas, der skal prøves. Blandingen påsprøjtes, indtil ændringen i lysspredning på prøven eller prøverne, målt ved den i tillæg 2 beskrevne metode, er sådan, at: Der kan anvendes flere referenceprøver for at kontrollere, at hele den prøvede overflade er ensartet nedbrudt. Tillæg 4 PRØVNING AF KLÆBEBÅNDS VEDHÆFTNING 1. FORMÅL Med denne metode bestemmes den lineære vedhæftningskraft af et klæbebånd til en glasplade under standardbetingelser. 2. PRINCIP Måling af den kraft, det kræver at løsrive et klæbebånd fra en glasplade i en vinkel på 90°. 3. FORESKREVNE ATMOSFÆREBETINGELSER Den omgivende luft skal have en temperatur på 23 °C ± 5 °C og en relativ fugtighed (RH) på 65 ± 15 %. 4. PRØVEOBJEKTER Inden prøvningen skal prøverullen af klæbebånd konditioneres i 24 timer i den foreskrevne atmosfære (se punkt 3 ovenfor). Fra hver rulle afprøves fem prøveobjekter, hver med en længde på 400 mm. De tre første vindinger på rullen kasseres, før prøveobjekterne aftages. 5. METODE Prøven finder sted under de i punkt 3 foreskrevne atmosfærebetingelser. De fem prøveobjekter udtages ved, at klæbebåndet udrulles radialt med en hastighed på ca. 300 mm/s, hvorefter prøveobjekterne inden for 15 sekunder påføres på følgende måde: Klæbebåndet anbringes gradvis på glasset, idet det påføres med en langsgående let gnidende bevægelse af fingeren uden overdrevent tryk, således at der ikke efterlades luftbobler mellem klæbebåndet og glaspladen. Prøven henligger i 10 minutter under de foreskrevne atmosfæriske betingelser. Træk ca. 25 mm af prøveobjektet fri af pladen i et plan vinkelret på prøveobjektets akse. Fastgør pladen og fold den frie ende af klæbebåndet tilbage i en vinkel på 90°. Påvirk prøven med en kraft således, at skillelinjen mellem klæbebånd og plade er vinkelret på denne kraft og vinkelret på pladen. Træk, så klæbebåndet løsnes med en hastighed på 300 mm/s ± 30 mm/s, og registrer den nødvendige kraft dertil. 6. RESULTATER De fem målte værdier ordnes i rækkefølge, og medianværdien tages som måleresultat. Denne værdi udtrykkes i Newton pr. cm bredde af klæbebåndet.